Poliţiştii rutieri au dat amenzi de peste 44.000 de lei în doar trei zile taximetriştilor care nu au eliberat bon fiscal şi nu aveau afişată lista tarifelor, precum şi ecusonul cu numele şi fotografia şoferului în interiorul maşinii, scrie News.ro. Altor 16 şoferi de taxi care nu aveau autorizaţie le-a fost suspendat dreptul de utilizare timp de 6 luni, potrivit Brigăzii Rutiere.

În perioada 08-10 ianuarie, poliţiştii rutieri au verificat 160 de autoturisme, dintre care 140 de taximetre, aplicând amenzi de peste 45.000 de lei pentru abateri de la normele legale din domeniul circulaţiei pe drumurile publice, activitatea de taximetrie şi rent-a-car.

Din cele 87 de sancţiuni, 86 au fost date şoferilor de taxi, în valoare totală de peste 44.000 de lei. Dintre acestea, 16 sancţiuni au fost date şoferilor de taxi care nu aveau o autorizaţie valabilă sau o copie a acesteia, fiindu-le suspendat dreptul de utilizare a autovehiculului pentru o perioadă de 6 luni. De asemenea, le-au fost ridicate numerele de înmatriculare, iar maşinile au fost imobilizate.

Alţi 18 şoferi au fost amendaţi pentru că nu au eliberat bon fiscal, iar 15 pentru că nu aveau afişate în interiorul maşinilor documentele obligatorii, respectiv o listă cu tarifele de distanţă, de staţionare şi de pornire, pe timp de zi şi pe timp de noapte, purtând ştampila primăriei, precum şi un ecuson cu numele şi fotografia şoferului.

Potrivit Brigăzii Rutiere, un taximetrist în vârstă de 44 de ani făcea transport public de persoane în regim taxi, contra cost, în mod repetat, fără, însă, să deţină autorizaţie. Bărbatul a fost amendat cu 2.000 de lei şi i-a fost suspendat dreptul de a folosi taximetrul timp de 6 luni.